Пьотр Бутурлин
Родих се, друже мой…

Превод от руски: Петър Велчев, 2008

chitanka.info

Родих се, друже мой…[0]

Родих се, друже мой, в страната на сонета,

а не в родината на тъмни билини —

и мандолинен звън със сребърни вълни

ми пя за щастие, но не и за несрета.

За пръв път от мечти душата бе обзета

всред рози, статуи, антични старини —

а не всред сивите, безмълвни равнини…

И богът светлоок откри у мен поета!

А после — как? не знам — изпълни ме със страст

това, що в детството за чуждо смятах аз…

Не питай, друже мой! Неща, в сърцето скрити!

Днес моят пръв копнеж е все тъй вечно млад,

тъй както лавърът — там, в оня южен град.

Но… заговори в мен кръвта на прадедите.

1895

[0] Пьотр Бутурлин произхожда от старинен руски благороднически род. Дядо му се преселва през 1817 г. в Италия и бъдещият поет е роден във Флоренция, а първият език, на който започва да говори, е италианският. В Русия се завръща през 1874 г. и започва да пише на родния си език. Главната му заслуга е, че култивира формата на сонета в руската поезия. Автор и на блестящи преводи на стихотворения от френския поет-парнасист Жозе Мария дьо Ередия.

Незаслужено забравен, Пьотр Бутурлин е измежду големите майстори на руския сонет. Игор Северянин го споменава — наред с Шекспир и Петрарка! — всред онези, които извисяват сонета до „най-високия му престол“ в световната поезия. Вж. също и книгата на Леонид Гросман „Борба за стиль“. Москва, 1927, с.140-141. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.